Slenkdalkoors eis 4de slagoffer in VS
Onderwerp: Slenkdalkoors eis 4de slagoffer in VS Mon Apr 05, 2010 11:15 pm
Jou selfoon Jou Facebook-profiel Vicüs Bürger
Slendalkoors het nog 'n slagoffer geëis. Mnr. Alfredo Ferreira (72) van die plaas Suidhoek sowat 30 km buite Bloemfontein op die Boshof-pad, is die vierde mens in die Vrystaat wat reeds weens dié siekte gesterf het.
Intussen het die Springbok-losvoorspeler van die Cheetahs Juan Smith gister aan Volksblad bevestig dat sy pa, Giel, aan slenkdalkkoors ly.
Smith sr. is in 'n kritieke toestand in die hospitaal nadat hy ongeveer tien dae gelede met ernstige hart- en nierprobleme in die Universitas- Akademiese Hospitaal in Bloemfontein opgeneem is.
Sy pa se siekte het verhinder dat Smith aanvanklik met sy spanmaats op hul Super 14-toer na Australisië vertrek het.
Smit het wel gisteraand vertrek om hom by die span aan te sluit voor die naweek se wedstryd teen die Brumbies, berig Hendrik Cronjé.
Ferreira is binne 'n week aan dié gevreesde siekte oorlede nadat hy oornag ernstig siek geword het.
Volgens 'n spesialis en kenner van slenkdalkoors is sy dood 'n baie skaars verskynsel. Volksblad het verneem Ferreira is die vierde mens in die Vrystaat wat weens slenkdalkoors gesterf het.
Hy het volgens familielede voor sy dood bloed gebraak, erge diarree gehad en selfs gehallusineer.
Dr. Cloete van Vuuren van die departement interne geneeskunde aan die Universiteit van die Vrystaat (UV) en hoof van interne geneeskunde van 3 Militêre Hospitaal by Tempe in Bloemfontein, sê minder as een uit 100 mense wat slenkdalkoors opdoen, sal "aan die bloei gaan".
"Die helfte van diegene wat wel bloei, sal doodgaan".
'n Mense kan die siekte opdoen deur besmette muskiete en deur kontak met bloed en ander liggaamsvloeistowwe wanneer siek diere geslag of hul rou melk gedrink word.
Dr. Louis van Rooyen, adjunk-direkteur: veeartsenydienste in die Vrystaat, sê dit is egter nie die soort muskiete wat sommer in die huis kom nie.
"Hulle (die muskiete) verkies om skape en beeste te byt."
Van Vuuren sê daar is nog geen bewyse dat slenkdalkoors tussen mense oorgedra word nie.
Mev. Ester Monteiro, Ferreira se skoondogter, sê hy was afgetree en het saam met haar en haar man, Arlindo, op die plaas Suidhoek, 'n saaiplaas sonder enige vee, gewoon.
'n Week voor Ferreira se dood het hy nog saam met die gesin gebraai. "Hy het niks makeer nie en het gesond geëet," sê mev. Monteiro.
Ferreira is op 27 Maart dood.
Mev. Monteiro sê hy het "uitstekende" behandeling in die Pelonomi-hospitaal in Bloemfontein ontvang, maar daar kon nie vasgestel word wat met hom fout was nie.
"As hulle een ding behandel het, het iets anders opgeduik."
'n Nadoodse ondersoek is op Ferreira se lyk gedoen en die uitslae het verlede Woensdag bekend geword, 'n dag voordat hy begrawe is.
"Ons is verskriklik geskok. 'n Mens lees daarvan in die koerante. Maar as jy nie met skape of beeste boer nie, dink jy nie eens daaraan nie."
Ferreira, oorspronklik van Portugal, het konyne aangehou wat hy soms geslag en as kos voorberei het.
Van Rooyen sê hy is nie seker of konyne slenkdalkoors kan opdoen nie. "Ek het nog nie van so iets gehoor nie."
Van Vuuren sê slenkdalkoors val onder die groep hemoragiese koorssiektes.
Mense met slenkdalkoors kan griepsimptome soos koors en lyfseer ondervind, terwyl ander van gewrigspyne kla.
Sommiges word egter baie sieker en doen lewerskade op.
"Die lewer vervaardig stollingsfaktore," sê Van Vuuren.
Gevolglik bloei lyers erg en kan hulle doodgaan.
Van Rooyen sê muskiete wat op besmette diere teer, dra die siekte na ander diere oor.
Hy sê met die kouer weerstoestande sal die muskietlading daal en die gevalle van slenkdalkoors verminder.
http://www.volksblad.com/Content/Suid-Afrika/Nuus/2114/1b53ff310dd84dc3a9daab37486e7235/05-04-2010-12-12/Slenkdalkoors_eis_4de_slagoffer_in_VS